### NN 92/2017 (13.9.2017.), Odluka o porezima Općine Markušica

Općina Markušica

2159

Na temelju čl. 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), čl. 20. st.1. Zakona o lokalnim porezima (»Narodne novine« br. 115/16), te čl. 33. Statuta Općine Markušice (Službeni vijesnik Vukovarsko srijemske županije broj 13/09 i 05/13), Općinsko vijeće Općine Markušica na svojoj 2. sjednici održanoj 17. srpnja 2017. godine donijelo je

ODLUKU

O POREZIMA OPĆINE MARKUŠICA

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Markušica, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima kako slijedi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 2.

Općina Markušica dužna je uvesti i naplaćivati porez na nekretnine.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak s područja Općine Markušica sukladno odredbama Zakona o lokalnim porezima (»Narodne novine« br. 115/16), Zakona o porezu na dohodak (»Narodne novine« br. 115/16) i Pravilnika o porezu na dohodak (»Narodne novine« br. 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 5 % na osnovicu iz članka 4. ove Odluke. Prirez porezu na dohodak prihod je proračuna Općine Markušica. Poslove u vezi s utvrđivanjem i naplatom prireza porezu na dohodak obavlja Porezna uprava.

III. POREZ NA POTROŠNJU

Članak 6.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Markušica.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalaze području Općine Markušica.

Članak 8.

Osnovica za porez na potrošnju iz članka 6. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec. Poslove u vezi s utvrđivanjem i naplatom poreza na potrošnju obavlja Porezna uprava.

IV. POREZ NA KUĆE ZA ODMOR

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Markušica.

Članak 12.

Porez na kuće za odmor plaća se u iznosu od 12,00 kuna/m2 godišnje po metru korisne površine kuće za odmor.

Članak 13.

Porez na kuće za odmor ne plaća se na kuće za odmor koje se ne mogu koristiti. Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice.

Članak 14.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka. tekuće godine za koju se utvrđuje porez na kuće za odmor. Porez na kuće za odmor plaća se u roku 15 dana od dana dostave rješenja o utvrđivanju tog poreza.

V. POREZ NA KORIŠTENJE JAVNIH POVRŠINA

Članak 15.

Porez na korištenje javnih površina plaćaju pravne i fizičke osobe koje koriste javne površine na području Općine Markušica. Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera. Jedinstveni upravi odjel je nadležno tijelo za izdavanje Rješenja o porezu na korištenje javne površine.

Članak 16.

Porez na korištenje javnih površina plaća se unaprijed za tekuću godinu u roku od 15 dana od dana dostave rješenja kojim je porez na korištenje javne površine utvrđen, i to za korištenje javne površine u svrhu postavljanja montažne garaže i za kioske. Porez na korištenje javnih površina u svrhu korištenja istih za potrebe cirkusa, zabavnih radnji, šatora za ugostiteljske usluge, promet roba, za pokretne ugostiteljske radnje i ambulantnu prodaju, za postavljanje ljetnih vrtova ispred ugostiteljskih i drugih radnji te za pokretne naprave – stolice i klupe za prodaju voća i povrća, proizvoda kućne radinosti i obrtničkih radnji, automate za piće, sladoled i cigarete, plaća se u roku 5 dana po isteku vremena za koje je nadležno upravno tijelo izdalo odobrenje za postavljanje predmetne naprave.

Članak 17.

Porez na korištenje javnih površina plaćaju pravne i fizičke osobe koje su obveznice poreza iz članka 15. ove Odluke, i to:

|  |  |
| --- | --- |
| a) za postavljanje kioska u godišnjem iznosu | 100,00 kn/m² |
| b)     za postavljanje ljetnih vrtova (terasa) ispred ugostiteljskih radnji tokom cijele kalendarske godine, u godišnjem iznosu od | 60,00 kn/m² |
| c)     za korištenje javnih površina po izdanom odobrenju, ispred poslovnih prostora (lokala), godišnje | 60,00 kn/m² |
| d)     za postavljanje reklamnih panoa, u godišnjem iznosu korištene površine | 100,00 kn/m². |

Za povremeno ili jednokratno korištenje javnih površina u određenim prigodama te za ostalo korištenje javnih površina plaća se porez:

|  |  |
| --- | --- |
| a)     za postavljanje zabavnih parkova, cirkusa i sl., u dnevnom iznosu ovisno o korištenoj površini: | |
| • do 10 m² | 100,00 kn |
| • do 20 m² | 300,00 kn |
| • do 100 m² | 400,00 kn |
| • preko 100 m² | 1.000,00 kn |
| b)     za štandovsku prodaju robe široke potrošnje u dnevnom iznosu od | 15,00 kn/dužnom metru |
| c)     za postavljanje automata za sladoled, pečenje kestenja, kokica i slično u mjesečno iznosu od | 50,00 kn/m² |
| d)     za sezonsku prodaju voća i povrća na odobrenim javnim površinama, dnevno | 15,00 kuna po lokaciji. |

Članak 18.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Markušica.

Članak 19.

Porez na korištenje javnih površina plaćaju mjesečno pravne i fizičke osobe koje su obveznici poreza na korištenje javnih površina iz članka 15. ove Odluke.

Članak 20.

Općina Markušica će sama razrezivati i ispostavljati rješenja za porez na korištenje javnih površina Općine Markušica.

VI. POREZ NA NEKRETNINE

Članak 21.

Posebnom odlukom Općinskog vijeća koja će se objaviti i u »Narodnim novinama« sukladno odredbama Zakona o lokalnim porezima (»Narodne novine« br. 115/16), uredit će se detaljnije sva pitanja utvrđivanja i naplate poreza na nekretnine. Odluka se će se donijeti do 30. studenog 2017. godine.

VII. PROVEDBENE ODREDBE

Članak 22.

Općina Markušica poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Poreznu upravu, osim poreza propisanih u glavi V. Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 23.

Porezna uprava je dužna do 15. u mjesecu, za prethodni mjesec, Općini Markušica dostavljati zbirna izvješća o utvrđenim i naplaćenim porezima.

Članak 24.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 25.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 26.

Ova Odluka stupa na snagu osmog dana od dana objave u »Službenom glasniku« Općine Markušica, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Članak 27.

Postupci utvrđivanja poreza započeti po Zakonu o lokalnim porezima (»Narodne novine« 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i Odluke o porezima Općine Markušica.

Članak 28.

Odredbe članka 11. – 14. ove Odluke prestaju važiti 1. siječnja 2018. godine.

Članak 29.

Danom stupanja na snagu ove Odluke prestaje važiti Odluka o općinskim porezima (»Službeni vjesnik Vukovarsko-srijemske županije« br. 05/2002) i Odluka o prirezu poreza na dohodak (»Narodne novine« br. 131/2003)

Članak 30.

Ova Odluka objavit će se u »Narodnim novinama« i »Službenom vjesniku Vukovarsko-srijemske županije«.

Klasa: 410-01/17-01/01
 Urbroj: 2188/05-02/1-17-1
 Markušica, 17. srpnja 2017.

Predsjednik Općinskog vijeća
 Radenko Bošković, v. r.